**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι 29 – 7 – 2025**

 **ΑΜΑΡΟΥΣΙΟΥ Αρ. Πρ.: 187**

**Ταχ. Δ/νση: Μαραθωνοδρόμου 54**

**Τ. Κ. 15124 Μαρούσι**

**Τηλ.: 2108020697 Fax:2108020697**

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΥΠΟΥΡΓΕΙΟ ΕΡΓΑΣΙΑΣ, ΥΠΑΙΘΑ**

**Κοινοποίηση: ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ, Δ. Ο. Ε., Συλλόγους Εκπ/κών Π. Ε. της χώρας**

**ΚΑΤΩ ΤΑ ΧΕΡΙΑ ΑΠΟ ΤΟ ΕΠΙΔΟΜΑ ΑΝΕΡΓΙΑΣ**

**ΝΑ ΚΑΤΑΡΓΗΘΕΙ ΑΜΕΣΑ Η ΠΡΟΠΛΗΡΩΜΕΝΗ ΚΑΡΤΑ**

Οι φετινές αλλαγές στην καταβολή του επιδόματος ανεργίας αποτελούν ακόμη ένα μνημείο ντροπής και αναλγησίας της κυβέρνησης των «αρίστων» της Ν. Δ. Συγκεκριμένα, με σχετική νομοθετική ρύθμιση του Υπουργείου Εργασίας από τις 15 Μαρτίου 2025, το 50% του επιδόματος ανεργίας δεν θα καταβάλλεται πλέον ως χρηματικό ποσό αλλά μέσω προπληρωμένων καρτών, δηλαδή σε μορφή κουπονιών για αγορές και υπηρεσίες. Έτσι, οι προπληρωμένες κάρτες θα λειτουργούν σαν σύγχρονα δελτία τροφίμων και «μονάδες αγορών», ορίζοντας πού και πώς θα δαπανηθούν τα ψίχουλα του επιδόματος ανεργίας, λες και βρισκόμαστε την επαύριο του Β΄ Παγκοσμίου Πολέμου.

Σ’ αυτές τις συνθήκες, οι αναπληρωτές και αναπληρώτριες συνάδελφοί μας δεν θα μπορούν να πληρώσουν καν το νοίκι και τους λογαριασμούς τους, τη στιγμή που η κυρίαρχη αντιλαϊκή πολιτική έχει κάνει τη χώρα πρωταθλήτρια της αχαλίνωτης ακρίβειας και φτώχειας, της στεγαστικής κρίσης και των ιδιωτικοποιήσεων όλων των κοινωνικών αγαθών για τα υπερκέρδη των λίγων.

Η πρωτοφανής αυτή απόφαση δυσχεραίνει ακόμη περισσότερο το σύνολο των δικαιούχων του επιδόματος ανεργίας και τους αναπληρωτές και τις αναπληρώτριες συναδέλφους, που δουλεύουν με ολοένα και πιο ολιγόμηνες συμβάσεις κάθε χρόνο και σε συνθήκες ελαστικής εργασίας, ανασφάλειας και περιπλάνησης. Μάλιστα, οι εξωφρενικές ρυθμίσεις για την αύξηση του ετήσιου αριθμού ενσήμων για την έγκριση του επιδόματος ανεργίας και ο δραστικός αριθμός των δικαιούχων τους αποτελούν πρόκληση, τη στιγμή που χαρίζεται πακτωλός δις δημόσιου χρήματος για την επιδότηση των μεγαλοεπιχειρηματιών, των τραπεζιτών, τις υπερκοστολογημένες απευθείας αναθέσεις και την πολεμική βιομηχανία.

Για όλους τους παραπάνω λόγους, εκφράζουμε, για άλλη μια φορά, την αγανάκτηση των συναδέλφων και μελών του σωματείου μας και την απόλυτη αντίθεσή μας στην υλοποίηση τέτοιων βαθιά αντιλαϊκών μέτρων. Απαιτούμε:

1. Άμεση κατάργηση της απαράδεκτης νομοθετικής ρύθμισης του Υπουργείου Εργασίας και του μνημονιακού πλαφόν των 400 ημερών επιδότησης την τετραετία.
2. Γενναία αύξηση του επιδόματος ανεργίας. Προσμέτρηση των ημερών άδειας κύησης και λοχείας για τη χορήγησή του.
3. Δωδεκάμηνες συμβάσεις αναπληρωτών με πλήρη εργασιακά-ασφαλιστικά-συνδικαλιστικά δικαιώματα και εννεάμηνη άδεια μητρότητας και πατρότητας. Κάλυψη της συντριπτικής πλειονότητας των κενών σε μία φάση πρόσληψης στην αρχή της σχολικής χρονιάς.
4. Γενναίες αυξήσεις για να ζούμε με αξιοπρέπεια από τον μισθό μας και άμεση επαναφορά 13ου-14ου μισθού. Φθηνό ρεύμα και φθηνά τρόφιμα. Επίδομα ενοικίου και φθηνή στέγη για τους αναπληρωτές/-τριες συναδέλφους.

